Line Barfod (EL), 2002-01-15:
Som ordfører for forslagsstillerne skal jeg takke for bemærkningerne til forslaget.
Det glæder mig da, at alle er enige i, at det er godt at forebygge, men jeg er selvfølgelig ked af, at det er kun er Dansk Folkeparti, der kan støtte forslaget.
Det er jo et forslag, der, som andre også har været inde på, har været fremsat flere gange tidligere.
Enhedslisten fremsatte det første gang i 1995-96, og det har så været behandlet flere gange siden, uden at det endnu har kunnet opnå støtte.
Der har været et par enkelte, der har nævnt spørgsmålet om finansiering.
Der har jeg været inde på, at vi sagtens kan anvise finansiering.
Det er ikke et spørgsmål om at prioritere inden for sygehussektoren og sygdomsforebyggelse
, så det er ikke dét, der kan være problemet. Så har flere ordførere været inde på spørgsmålet om, hvorfor man skal give gratis vaccination til alle, hvorfor man ikke skal lade de rige betale selv.
Jeg kan konstatere, at det er lykkedes for de borgerlige gennem mange år at komme med deres argumenter om, at vi skal have en helt anden type samfund, at det skal være et samfund, hvor man så vidt muligt selv skal betale for ydelserne og have brugerbetaling, og kun de allersvageste skal have almisser til at få noget hjælp, hvis de søger om det via forskellige tilskudsordninger.
Vi ønsker et velfærdssamfund, hvor bl.a. sundhed er gratis for alle.
Der kom her i sidste uge en undersøgelse, der viste, at Danmark har den højeste grad af brugerbetaling på sundhedsområdet i hele EU.
Man kan for mange af de ydelser, der betales for på sundhedsområdet, sige, at her er det kun 125 kr., eller her er det kun 100 kr., eller her er det kun 250 kr., og det kan for hver enkelt såmænd være rigtigt nok.
Det kan man godt klare, man kan nøjes med at spise spaghetti
med tomatsovs et par dage, og så kan man få råd til den vaccination, som man nu finder nødvendig.
Men når alle de forskellige ting, man skal betale for, lægges sammen, når både influenzavaccinationen, tandbehandlingen, medicinen, og hvad man ellers skal betale for, lægges sammen, så nåede undersøgelsen altså op på, at det var omkring 3.000 kr., man skulle betale om året i gennemsnit, og det er ganske mange penge, hvis man kun har sin folkepension.
Det er der mange der ikke har råd til.
Når vi lige har valgt at se på influenzavaccination, er det, fordi der her er et område, hvor det samfundsøkonomisk er en stor fordel at gennemføre den gratis vaccination, fordi man så sparer ganske mange hospitalsindlæggelser, ligesom det altså også med den undersøgelse, der er lavet, er dokumenteret, at man ville kunne undgå ganske mange dødsfald.
På andre områder argumenteres der jo med, at hvis vi kan undgå nogle dødsfald, skal der afsættes midler til at gøre det, men det gælder åbenbart ikke, når vi som her taler om et område som influenzavaccination.
I Københavns Kommune har man gennemført forsøg med forebyggende influenzavaccination, hvor man laver midlertidige klinikker på plejehjem, i boligområder osv., og man har opnået, at omkring to tredjedele af målgruppen tager imod tilbuddet om vaccination.
Så dér er det altså muligt at få langt flere til at tage imod tilbuddet, end når det er et tilbud som i dag, hvor man selv skal betale en del og selv skal opsøge egen læge.
Som sagt mener vi, at alt, hvad der har med sundhed at gøre, bør være gratis, og vi synes da, at også folk på SU og førtidspensionister osv. skulle have mulighed for det, men man skal starte et sted, og vi er så startet med de ældre.
Jeg kan garantere for, at vi vil blive ved med at fremsætte det her forslag og også arbejde for i kommunerne og amterne, at man dér vil prøve at gennemføre gratis vaccination til ældre.
Men jeg håber da, at der kan være nogle, som kan ændre holdning undervejs, og som måske kan se, at det kunne være også samfundsøkonomisk en fordel at indføre en sådan forebyggende vaccination.